દીવાળીની રજાઓ નજીક આવી રહી છે ત્યારે ગુજરાતીઓ દુનિયાના ખૂણે ખૂણે પર્યટન કરશે. ગુજરાતીઓનો પ્રવાસપ્રેમ અજોડ છે. દુનિયાની નવી જગ્યાઓ ખુલ્લા ખીસ્સા રાખી ફરવાનો તેમનો શોખ છે. વિમાનમાર્ગે કે ક્રુઝમાં ગુજરાતીઓનો દબદબો જોવા મળશે. પ્રવાસ કરવા એ ગુજરાતીઓનું મનગમતો વિષય છે. પરંતુ આ કંઇ ગુજરાતીઓની પરંપરા નથી. એક સમય એવો પણ હતો કે પરદેશ જવા માટે ગુજરાતીઓને મોટી સજા ભોગવવી પડતી. ક્યારેક નાત બહાર કે આર્થિક દંડ ફટકારવામાં આવતો. આ બધા બાદ જે પરદેશ જનાર આરોપી પ્રાયાશ્ચિત કરી આખી નાત જમાડે તો તેને ફરી સમાજમાં લેવામાં આવતો. આની પાછળ એ વખતે ચાલતી અંધશ્રદ્ધાઓ વધુ જવાબદાર હતી. પરદેશ જવું એટલે વટલાઇ જવું તેવી માન્યતા પ્રવર્તતી હતી. પરંતુ કેટલાક સુધારકોએ પરદેશ જવામાં પહેલ કરી અને પછી પ્રવાસનાં પુસ્તકો પણ લખ્યા. જો કે પારસીઓમાં આવો કોઇ બાધ ન હતો માટે તેઓએ પરદેશ જવામાં પહેલ કરી.